NARIADENIE KOMISIE (ES) č. 504/2007
z 8. mája 2007,
ktorým sa stanovujú podrobné pravidlá uplatňovania dohôd o dodatočných dovozných clách na mlieko a mliečne výrobky
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), najmä jeho článok 28 ods. 4,
keďže:
(1)
Nariadenie Komisie (ES) č. 1598/95 z 30. júna 1995 ktorým sa stanovujú podrobné pravidlá uplatňovania dohôd o dodatočných dovozných clách na mlieko a mliečne výrobky (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
Pri splnení istých podmienok, vyplývajúcich z Dohody o poľnohospodárstve (4) uzavretej v súvislosti s uruguajským kolom multilaterálnych obchodných rokovaní, podliehajú na základe nariadenia Rady (ES) č. 1255/1999 dovozy jedného alebo viacerých výrobkov spadajúcich pod dané nariadenie zaplateniu dodatočného dovozného cla, pokiaľ nie je pravdepodobné, že daným dovozom sa nenaruší trh Spoločenstva alebo pokiaľ by následky neboli primerané zamýšľanému cieľu. Takéto dodatočné clá možno uvaliť, najmä ak dovozné ceny klesnú pod spúšťacie ceny.
(3)
Pre uplatňovanie tohto systému v sektore mlieka a mliečnych výrobkov by teda mali byť stanovené podrobné pravidlá a mali by byť uverejnené spúšťacie ceny.
(4)
Dovozné ceny, na ktoré sa má prihliadať pri uvalení dodatočného dovozného cla by sa mali kontrolovať na základe reprezentatívnych cien za príslušný výrobok na svetovom trhu alebo na dovoznom trhu Spoločenstva. Malo by byť ustanovené, aby členské štáty v pravidelných intervaloch odosielali Komisii ceny v rôznych štádiách predaja, aby jej umožnili stanoviť reprezentatívne ceny a zodpovedajúce dodatočné clá.
(5)
Dovozca má možnosť rozhodnúť, aby dodatočné clo bolo vypočítané na inom základe než je reprezentatívna cena. V takom prípade by však malo byť zabezpečené zloženie záruky rovnajúcej sa dodatočným clám, ktoré by dovozca zaplatil, ak by bol príslušný výpočet založený na reprezentatívnych cenách. Takáto záruka by mala byť uvoľnená, ak sa v určenej časovej lehote predloží dôkaz o tom, že boli splnené podmienky týkajúce sa disponovania s príslušnou zásielkou. V spojení s následne vykonávanými kontrolami by malo byť určené, že splatné clá sa vyberajú v súlade s článkom 220 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (5). V spojení so všetkými kontrolami je tiež spravodlivé ustanoviť, že splatné clá sa úročia. Z pravidelného monitorovania údajov, na základe ktorých sa kontrolujú dovozné ceny za mlieko a mliečne výrobky vyplýva, že pri dovozoch niektorých výrobkov by sa pri určovaní dodatočného cla malo prihliadať na rozdielnosť cien spôsobenú ich pôvodom. Ceny by teda mali byť uverejňované.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
1. Na výrobky uvedené v prílohe I k tomuto nariadeniu sa vzťahujú dodatočné dovozné clá uvedené v článku 28 ods. 1 nariadenia (ES) č. 1255/1999, ďalej nazývané iba „dodatočné clá“.
2. Spúšťacími cenami uvedenými v článku 28 ods. 2 nariadenia (ES) č. 1255/1999 sú ceny uvedené v prílohe I k tomuto nariadeniu.
3. Pre potreby tohto nariadenia sa pod reprezentatívnou cenou rozumie cena stanovená v súlade s článkom 2.
Článok 2
1. Reprezentatívne ceny uvedené v článku 28 ods. 3 nariadenia (ES) č. 1255/1999 sa stanovujú najmä so zreteľom na:
a)
ceny účtované na trhoch tretích krajín;
b)
ceny ponúk s dodaním na hranicu Spoločenstva;
c)
ceny účtované v Spoločenstve za dovážané výrobky v rôznych štádiách predaja.
2. Reprezentatívne ceny stanovuje Komisia. Zostávajú v platnosti, pokým sa nezmenia.
3. Dodatočné clá uvaľované podľa článku 4 ods. 3 stanovuje Komisia súčasne s reprezentatívnymi cenami.
Článok 3
Ak rozdiel medzi spúšťacou cenou a dovoznou cenou, na ktorú sa má prihliadať pri stanovovaní dodatočného cla v súlade s článkom 4 ods. 1 alebo 3, ďalej nazývanou iba „dovozná cena“:
a)
neprekračuje 10 % spúšťacej ceny, dodatočné clo sa neuvaľuje;
b)
prekračuje 10 %, ale neprekračuje 40 % spúšťacej ceny, uvaľuje sa dodatočné clo vo výške 30 % sumy, o ktorú rozdiel prekračuje 10 %;
c)
prekračuje 40 %, ale neprekračuje 60 % spúšťacej ceny, uvaľuje sa dodatočné clo vo výške 50 % sumy, o ktorú rozdiel prekračuje 40 %, plus dodatočné clo uvedené v písmene b);
d)
prekračuje 60 %, ale neprekračuje 75 % spúšťacej ceny, uvaľuje sa dodatočné clo vo výške 70 % sumy, o ktorú rozdiel prekračuje 60 %, plus dodatočné clá uvedené v písmenách b) a c);
e)
prekračuje 75 % spúšťacej ceny, uvaľuje sa dodatočné clo vo výške 90 % sumy, o ktorú rozdiel prekračuje 75 %, plus dodatočné clá uvedené v písmenách b), c) a d).
Výpočty uvedené v písmenách a) až e) prvého pododseku sa uskutočňujú v súlade s tabuľkou uvedenou v prílohe I k tomuto nariadeniu.
Článok 4
1. Na základe žiadosti dovozcu možno pri stanovovaní dodatočného cla použiť cenu cif príslušnej zásielky, ak je táto cena väčšia než uplatniteľná referenčná cena uvedená v článku 2 ods. 2.
Podmienkou použitia dovoznej ceny cif príslušnej zásielky na stanovenie dodatočného poplatku je, aby zainteresovaná strana predložila príslušným orgánom dovážajúceho členského štátu aspoň nasledovné písomné dôkazy:
a)
nákupná zmluva alebo rovnocenný dôkaz;
b)
poistná zmluva;
c)
faktúra;
d)
prepravná zmluva (podľa vhodnosti);
e)
osvedčenie o pôvode
f)
a v prípade prepravy po mori náložný list.
2. V prípade uvedenom v odseku 1, musí dovozca zložiť záruku rovnajúcu sa sumám dodatočných ciel, ktoré by bol býval zaplatil, ak by sa počítali na základe reprezentatívnej ceny uplatniteľnej pre príslušný výrobok.
Dovozca má jeden mesiac od predaja príslušných výrobkov, najviac však štyri mesiace od dátumu prijatia prehlásenia o voľnom obehu, aby preukázal, že s danou zásielkou bolo disponované v súlade s podmienkami, ktoré zodpovedajú realite cien podľa odseku 1. Nedodržanie ktorejkoľvek z vyššie uvedených časových lehôt má za následok prepadnutie zloženej záruky. Štvormesačnú časovú lehotu však príslušný orgán môže na základe riadne opodstatnenej žiadosti dovozcu predĺžiť najviac o tri mesiace.
Záruka sa uvoľní za predpokladu, že colným úradom bude poskytnutý uspokojivý dôkaz o splnení podmienok disponovania so zásielkou.
Inak záruka prepadne ako platba dodatočných ciel. Ak príslušné orgány pri overovaní zistia, že podmienky tohto článku neboli splnené, vyberú splatné clá v súlade s článkom 220 nariadenia (EHS) č. 2913/92. Pri stanovovaní výšky ciel, ktoré sa musia vybrať alebo ktorých zvyšná časť sa musí vybrať, so zreteľom na bežné úroky za obdobie od dátumu vstupu tovaru do voľného obehu po dátum vybratia ciel. Uplatní sa úroková sadzba platná pre operácie výberu dlžných súm podľa vnútroštátneho práva.
3. V prípade nepodania žiadosti uvedenej v odseku 1, sa ako dovozná cena cif príslušnej zásielky, ktorá sa má použiť pri stanovení dodatočného poplatku, použije reprezentatívna cena uvedená v článku 2 ods. 2. V takom prípade sa dodatočné clo vypočíta na základe tabuľky uvedenej v prílohe I k tomuto nariadeniu.
Článok 5
Nariadenie (ES) č. 1598/95 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 6
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. mája 2007